Document ID: 32008R0704

РЕГЛАМЕНТ (ЕО) № 704/2008 НА СЪВЕТА
от 15 юли 2008 година
за сключването на протокол, определящ риболовните възможности и финансовото участие, предвидени в Споразумението за партньорско сътрудничество в областта на рибарството между Европейската общност и Ислямска република Мавритания, за периода от 1 август 2008 г. до 31 юли 2012 г.
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност и по-специално член 37, във връзка с член 300, параграф 2 и член 300, параграф 3, първа алинея
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Общността и Ислямска република Мавритания имат сключено споразумение за партньорско сътрудничество в областта на рибарството. Това споразумение беше одобрено с Регламент (ЕО) № 1801/2006 на Съвета (2) и влезе в сила на 5 декември 2006 г.
(2)
Общността и Ислямска република Мавритания договориха и парафираха протокол, определящ риболовните възможности и финансовото участие, предвидени в Споразумението за партньорско сътрудничество за периода от 1 август 2008 г. до 31 юли 2012 г.
(3)
В интерес на Общността е посоченият протокол да бъде одобрен.
(4)
Протоколът заменя предходния протокол, одобрен с Регламент (EО) № 1801/2006.
(5)
Следва да се определи формулата за разпределение на риболовните възможности между държавите-членки,
ПРИЕ НАСТОЯЩИЯ РЕГЛАМЕНТ:
Член 1
Протоколът, определящ риболовните възможности и финансовото участие, предвидени в Споразумението за партньорско сътрудничество в областта на рибарството между Европейската общност и Ислямска република Мавритания за периода от 1 август 2008 г. до 31 юли 2012 г., е одобрен от името на Общността.
Текстът на протокола е приложен към настоящия регламент.
Член 2
1. Риболовните възможности, определени в протокола, подлежат на разпределение сред държавите-членки, както следва:
Риболовна категория
Бруто тонаж (GT) или максимален брой лицензии за даден лицензионен период
Държава-членка
Бруто тонаж (GT), лицензии или таван на годишния улов за държава-членка
Категория 1: Риболовни кораби, специализирани за улов на ракообразни, различни от омар и рак.
9 570 GT
Испания
7 313 GT
Италия
1 371 GT
Португалия
886 GT
Категория 2: Траулери за черна мерлуза и кораби за риболов чрез дънни парагади.
3 240 GT
Испания
3 240 GT
Категория 3: Риболовни кораби, специализирани за улов на дънни видове, различни от черна мерлуза посредством риболовни уреди, различни от тралове
1 162 GT
Испания
1 162 GT
Категория 4: Хладилни пелагични траулери за улов на дънни видове
375 GT
Гърция
375 GT
Категория 5: Главоноги.
13 950 GT
32 лицензии
Испания
24 лицензии
Италия
4 лицензии
Португалия
1 лицензия
Гърция
3 лицензии
Категория 6: Омари
300 GT
Португалия
300 GT
Категория 7 Хладилни сейнери за риба тон.
22 лицензии
Испания
17 лицензии
Франция
5 лицензии
Категория 8: Кораби за улов на риба тон, с въдици и кораби за риболов с повърхностни парагади
22 лицензии
Испания
18 лицензии
Франция
4 лицензии
Категория 9: Пелагични хладилни траулери
17 лицензии за референтен тонаж от 250 000 тона
Категория 10: Улов на раци
300 GT
Испания
300 GT
Категория 11: Пелагични кораби без охладители
15 000 GT месечно, усреднени за годината
2. Съгласно протокола неизползваните по категория 11 риболовни възможности (пелагични кораби без охладители) могат да бъдат използвани по категория 9 (пелагични хладилни траулери) в размер на максимум 20 лицензии на месец.
3. По отношение на категория 9 (пелагични хладилни траулери), Комисията, след приемане на годишен риболовен план, изготвен от държавите-членки с посочени в него заявления за всеки кораб, предоставя заявленията за лицензии на мавританските власти. На тази основа и като отчита консумация от референтните 250 000 тона, Комисията информира мавританските власти за намерението си да използва или да не използва допълнителната квота от 50 000 тона над референтните тонове. При необходимост, тя заявява увеличението на допълнителната квота с 50 000 тона.
В годишния риболовен план се уточняват месеците на дейност на всеки кораб и очакваният месечен улов. За първата година от прилагането на протокола риболовните планове се предават на Комисията не по-късно от 15 октомври 2008 г. От 2009 г. нататък тези планове се предават на Комисията не по-късно от 31 януари на всяка година.
В случай, че заявленията за лицензии за категория 9 (пелагични хладилни траулери) надвишават броя на максимално разрешените за съответния период, Комисията предоставя на мавританските власти приоритетно заявленията на кораби, използвали най-често лицензии през последните девет месеца преди депозирането на тези заявления.
4. Относно категория 11 (пелагични кораби без охладители) Комисията предоставя на мавританските власти заявленията за лицензии след приемането на годишен риболовен план, предоставен от държавите-членки, като посочва подробно заявленията от всеки кораба. Този план се изпраща на Комисията не по-късно от 1 декември на предходната година. В него се уточнява тонажът GT, планиран за всеки месец дейност.
В случай, че заявленията са за повече от 15 000 GT на месец средно за годината, решението се взима въз основа на риболовните планове, посочени в алинея първа.
Член 3
1. Управлението на риболовните възможности се провежда в пълно съответствие с член 20 от Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (3).
2. Ако заявленията за лицензии от държавите-членки, посочени в член 2, не покриват всички риболовни възможности, заложени в протокола, Комисията може да вземе предвид заявлението за лицензии, подадени от всяка друга държава-членка.
Член 4
Държавите-членки, чиито кораби извършват риболов по силата на настоящия протокол, уведомяват Комисията за количеството на улова от мавританската риболовна зона, съгласно подробните правила, предвидени в Регламент (ЕО) № 500/2001 на Комисията от 14 март 2001 г. за установяването на подробни правила за прилагане на Регламент (ЕИО) № 2847/93 на Съвета по отношение контрола на улова на риболовните кораби на Общността в териториалните води на трети страни и в открито море (4).
Член 5
Председателят на Съвета се упълномощава да посочи лицата, упълномощени да подпишат протокола от името на Общността.
Член 6
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 юли 2008 година.

Labels: 18
15
5
6